Henning Warloe støttes av komitékolleger og partifeller
Henning Warloe står lørdag frem i et intervju med VG og forteller om narkotikabruken og hvordan en voksen mann begynner med dop. Venstre-leder Trine Skei Grande kjenner Warloe godt gjennom politikken og arbeidet i Stortingets kirke-, utdannings- og forskningskomité. Hun har bare godord om Høyre-politikeren. - Jeg syns det er modig av ham. Jeg syns det er flott at han er ærlig om det han har opplevd. Han setter ord på en Stortings-hverdag som mange som kommer utenbys fra har følt på. - Han forteller en historie inn i den type rusmiddelbruk som er vanligere enn vi tror, sier hun.Venstre-lederen, som selv sto midt i en mediestorm da det ble kjent at hennes nestleder Helge Solum Larsen ble voldtektssiktet tidligere i februar, er ikke overrasket over at Warloe sto frem. - Nei, jeg er ikke overrasket over at han er så tøff at han står frem, men jeg er veldig overrasket over det som har skjedd. Det hadde jeg ikke forventet. Skei Grande sier de to har funnet hverandre i komitéarbeidet. - Jeg og han har jobbet masse sammen når det gjelder forskningspolitikk som jeg er veldig engasjert i. Og han kommer jo fra det dannede Høyre, som vi Venstre-folk har veldig sans for, så vi har virkelig funnet hverandre når det gjelder forskningspolitikk. For Venstre-lederen står ærlighet høyt i kurs, ikke bare som en politisk strategi. - Å være ærlig er ikke bare en god politisk strategi, men en god tilnærming til det meste, også til folk. Bare vær ærlig og fortelle om det, og ikke gjør noe mer krimskrams ut av det, både fra hans og partiets side, sier Venstre-lederen.Men den største støtten kommer fra hans eget fylkeslag. Hordaland Høyre holder i dag årsmøte og inntil nylig var Warloe nestleder i laget. Men han var fortsatt den første til å bli nevnt når Bergens ordfører Trude Drevland åpnet møtet, melder NTB. - Kjære Henning, du skulle vært her så vi kunne sagt det til deg ansikt til ansikt: I Høyre støtter vi hverandre, sa Drevland. Drevland og Warloe har samarbeidet i mange år i lokalpolitikken. - Vi er her for deg når du gjennomlever ditt livs tøffeste dager. Du vet du har gjort noe galt, og har tatt konsekvensen av det. Det står det respekt av, sa Drevland etterfulgt av applaus fra salen, skriver NTB. VG Nett har ikke lykkes i å komme i kontakt med partileder Erna Solberg som befinner seg på årsmøtet i Bergen for kommentar. Men medlemsansvarlig i Hordaland Høyre, Ole Kristian Hopp twitret at Erna Solberg har takket alle på årsmøtet som har støttet og hjulpet Henning Warloe.Også Frp-politiker Tord Lien i kirke-, utdannings- og forskningskomiteen sender støttende ord til kollegaen. - Jeg ønsker Henning alt godt, og jeg håper at han kommer seg ut av dette, sier han. Partifelle og helsepolitiker i Høyre Bent Høie ønsker ikke si så mye når VG Nett snakker med ham, men har dette å si om Warloe: - Jeg har stor respekt for at Henning er så ærlig, men utover det så vil jeg snakke direkte med han om mine tilbakemeldinger rundt saken.
Henning Warloe får ros for ærligheten om narkotikabruken i media. - Modig, sier Venstre-leder Trine Skei Grande.